  Анжелика Тихонова корреспондент Пермьын Спортъя X огъяросси тол гурт шудонъёслэн нырысетӥ ӵошатскон нуналаз Удмуртиысь спортсменъёс кык медаль утӥзы. Со сярысь элькунысь спортъя дасяськонъя центрлэн «ВКонтакте» мерлыко вотэсысь бамаз ивортӥзы. 17-тӥ южтолэзе 5 иськеме куасэн бызьылонын Якшур-Бӧдья ёросысь агай-вынъёс Владимир но Виталий Дьяконовъёс висъяськизы. Владимир кыкетӥ луиз, Виталий – куинетӥ. Нош нырысетӥ интыез Пермь улосвылысь Андрей Романов басьтӥз Туэ Спортъя огъяросси тол гурт шудонъёслэн программаязы куасэн бызьылонъя сяна, полиатлонъя, шахматэн, шашкиен шудонъя, спортэн вырись семьяос куспын ӵошатсконъёсты, скал кыскисьёслэсь троеборьезэс но механизаторъёслэсь троеборьезэс пыртӥзы. 18-тӥ южтолэзе таӵе ӵошатсконъёс луозы: эрико амалэн куасэн бызьылонъя – нылкышноос 5 иськеме, воргоронъёс – 10 иськеме; полиатлон – кужымез мертан гимнастика; скал кыскисьёслэн троеборьезы – скал кыскон аппаратэз бичан но сэрттон; спортэн вырись семьяослэн ӵошатсконъёссы – комбинированной эстафета. Пусъём, ӵошатсконъёс Пермьын 20-тӥ южтолэзёзь мынозы. Отчы Россиысь 45 улосвылъёсысь 700 пала спортсменъёс пырисько. Удмуртилэсь данзэ Глаз, Шаркан, Юкаменск, Якшур-Бӧдья ёросъёсысь ӵошатскисьёс утё Ватсалом, огъяросси гурт шудонъёс «Спорт – норма жизни» федерал ӵектосэз улонэ пыӵатон улсын ортчо. Нырысетӥосыз ӵошатсконъёс Ижкарын 2003-тӥ арын 5-8 южтолэзе ортчизы вал. Тодэ вайытом, Вавожын ортчем Спортъя элькун тол гурт шудонъёсын Пичи Пурга, Вавож но Юкаменск ёросъёс вормизы.  Тегъёс: Спорт Удмуртия Россия Пермь гуртшудонъёс Якшур-Бӧдья  